Безумоўна, класна-ўрочная сістэма экалагічнай адукацыі апраўдвае сябе, аднак для фарміравання ўстойлівай экалагічнай свядомасці яе, відавочна, не дастаткова. Таму для павышэння якасці экалагічнага выхавання педагогі выкарыстоўваюць розныя віды пазакласнай работы, якая будуецца з улікам інтарэсаў і схільнасцей навучэнцаў. Для развіцця ў дзяцей дапытлівасці і цікавасці да вывучэння прыроды роднага краю ў школе праводзяцца гутаркі, гульні, турніры, вусныя часопісы, КВЗ: “Дзіўны свет раслін”, “Экалагічны КВЗ”, “Гэтыя загадкавыя жывёлы”, “Там, на невядомых дарожках…”, “Прырода Зэльвеншчыны” і г.д. Гэтыя мерапрыемствы патрабуюць ад дзяцей максімальнага праяўлення сваіх творчых і інтэлектуальных здольнасцей, умення выступаць публічна, адстойваць свой пункт гледжання, працаваць у камандзе.